
NUMATOMO TEISINIO REGULIAVIMO POVEIKIO VERTINIMO PAŽYMA
Teisės akto projekto pavadinimas
Lietuvos Respublikos Vyriausybės nutarimo „Dėl masinio žemės vertinimo taisyklių bei individualiojo žemės vertinimo, kuris gali būti naudojamas mokestinei vertei tikslinti, ir jo ataskaitos reikalavimų aprašo patvirtinimo“ (toliau – Nutarimo projektas Nr. 1) ir Lietuvos Respublikos Vyriausybės nutarimo „Dėl Lietuvos Respublikos Vyriausybės 1999 m. vasario 24 d. nutarimo Nr. 205 „Dėl žemės įvertinimo tvarkos“ pakeitimo“ (toliau – Nutarimo projektas Nr. 2) projektai.
Numatomo teisinio reguliavimo tikslas, pagrindas ir siūlomos priemonės jam pasiekti
Nutarimo projektų tikslas – Lietuvos Respublikos žemės mokesčio įstatymo pakeitimo įstatymo (Žin., 2011, Nr. 163-7743) ir Lietuvos Respublikos žemės reformos įstatymo 13 straipsnio pakeitimo įstatymo (Žin., 2012, Nr. 36-1773) įgyvendinimas. 

Nutarimo projektu Nr. 1 bus nustatyti individualaus žemės vertinimo ataskaitai, kurioje nurodyta žemės vertė pagal Lietuvos Respublikos žemės mokesčio įstatymo pakeitimo įstatymo      9 straipsnio 2 dalį gali būti laikoma žemės mokestine verte, keliami reikalavimai, taip pat patvirtinta Lietuvos Respublikos žemės mokesčio įstatymo pakeitimo įstatymo 10 straipsnio 3 dalyje numatyta tvarka, reglamentuojanti žemės verčių zonų žemėlapių, žemės vidutinės rinkos vertės modelių sudarymą, jų taikymą, žemės masinio vertinimo dokumentų derinimą, svarstymą, tvirtinimą, konkretaus žemės sklypo vidutinės rinkos vertės nustatymą ir tikslinimą.  
Kadangi nuo 2013 m. sausio 1 d. žemės mokesčiui nustatyti bus taikoma žemės vidutinė rinkos vertė, apskaičiuota pagal žemės verčių žemėlapius, arba atskirais atvejais žemės rinkos vertė, nustatyta atlikus žemės sklypo individualų vertinimą, Nutarimo projektu Nr. 2 Lietuvos Respublikos Vyriausybės 1999 m. vasario 24 d. nutarimo Nr. 205 2.1.6 punktas, kuriame nustatyta, jog apskaičiuojant žemės mokestį taikoma Žemės įvertinimo metodika, patvirtinta Lietuvos Respublikos Vyriausybės 1999 m. vasario 24 d. nutarimu Nr. 205 (toliau – Metodika), bus pripažintas netukusiu galios. 

Įgyvendinat Lietuvos Respublikos žemės reformos įstatymo 13 straipsnio pakeitimo įstatymą, kuriuo pavesta parengti ir priimti teisės aktus, pagal kuriuos parduodamų valstybinės žemės sklypų, išskyrus namų valdų, mėgėjų sodo teritorijų, garažų statybos ir eksploatavimo bendrijų garažų, individualių garažų valstybinius žemės sklypus, vertė būtų nustatoma ne mažesnė negu rinkos kaina, Nutarimo projektu Nr. 2 bus patikslintas Lietuvos Respublikos Vyriausybės 1999 m. vasario 24 d. nutarimo Nr. 205 5.5 punktas nustatant, kad be aukciono parduodamų naudojamų asmeninio ūkio žemės sklypų vertė apskaičiuojama tik pagal žemės verčių žemėlapius.
Kadangi Lietuvos Respublikos Vyriausybės 1999 m. vasario 24 d. nutarime Nr. 205 nustatyti aukcione ar be aukciono parduodamų, išnuomojamų, taip pat perduodamų, suteikiamų valstybinės žemės sklypų vertės apskaičiavimai, Nutarimo projektu Nr. 2 bus papildytas Lietuvos Respublikos Vyriausybės 1999 m. vasario 24 d. nutarimas Nr. 205 nauju punktu, reglamentuojančiu pagal Lietuvos Respublikos Vyriausybės 2011 m. lapkričio 16 d. nutarimą Nr. 1348 „Dėl valstybinės miškų ūkio paskirties žemės sklypų pardavimo“ (Žin., 2011, Nr. 142-6665) aukcione ar be aukciono parduodamų valstybinės miškų ūkio paskirties žemės sklypų vertės apskaičiavimą.
Nutarimo projektu Nr. 2 patikslinus Metodikos 4 priede nustatytus pataisos koeficientus sklypo padėčiai įvertinti kompleksiniu urbanistiniu-ekologiniu požiūriu ir nustačius, kad mėgėjų sodo teritorijoje parduodamo įsiterpusio valstybinės žemės sklypo, kurio neįmanoma suprojektuoti kaip atskiro individualaus mėgėjų sodo sklypo, vertė apskaičiuoja ne pagal Metodiką (kaip iki šiol), bet pagal žemės verčių žemėlapius, bus atsižvelgta į Lietuvos Respublikos valstybės kontrolės rekomendacijas, nustatyti valstybinės žemės pardavimo kainą artimesnę rinkos kainai.
Numatomo teisinio reguliavimo teigiamos ir neigiamos pasekmės
Teigiamos pasekmės. Priėmus Nutarimo projektus, bus tinkamai įgyvendinamos teisės aktų nuostatos, reglamentuojančios žemės mokestinės vertės nustatymą, žemės verčių zonų žemėlapių, žemės vidutinės rinkos vertės modelių sudarymą, jų taikymą, žemės masinio vertinimo dokumentų derinimą, svarstymą, tvirtinimą, konkretaus žemės sklypo vidutinės rinkos vertės nustatymą ir tikslinimą.

Parduodamų valstybinės žemės sklypų, išskyrus namų valdų, mėgėjų sodo teritorijų, garažų statybos ir eksploatavimo bendrijų garažų, individualių garažų valstybinius žemės sklypus, vertė bus nustatoma artimesnė rinkos kainai. Bus atsižvelgta į Lietuvos Respublikos valstybės kontrolės rekomendacijas  nustatyti valstybinės žemės pardavimo kainą artimesnę rinkos kainai.

Be to, toks valstybinės žemės sklypų pardavimas padidins įplaukas į valstybės biudžetą.

Neigiamos pasekmės. Priėmus Nutarimo projektą Nr. 1, neigiamų pasekmių nenumatoma. Priėmus Nutarimo projektą Nr. 2, gali kilti valstybinės žemės pirkėjų nepasitenkinimas dėl pasikeitusios be aukciono parduodamų naudojamų asmeninio ūkio žemės sklypų ir mėgėjų sodo teritorijoje įsiterpusio valstybinės žemės sklypo, kurio neįmanoma suprojektuoti kaip atskiro individualaus mėgėjų sodo sklypo, pardavimo kainos.
Numatomo teisinio reguliavimo alternatyvos ir jų poveikio įvertinimas
I alternatyva. Priėmus Nutarimo projektus, bus įgyvendintos Lietuvos Respublikos žemės mokesčio įstatymo pakeitimo įstatymo nuostatos, susijusios su žemės mokestinės vertės nustatymu, žemės verčių žemėlapių, žemės vidutinės rinkos vertės modelių sudarymą, jų taikymą, žemės masinio vertinimo dokumentų derinimą, svarstymą, tvirtinimą, konkretaus žemės sklypo vidutinės rinkos vertės nustatymą ir tikslinimą.
Be aukciono parduodamų naudojamų asmeninio ūkio žemės sklypų kaina bus nustatoma atsižvelgiant į rinkoje esančias žemės sklypų kainas.

II alternatyva. Nepriėmus Nutarimo projektų, nebus įgyvendintos Lietuvos Respublikos žemės mokesčio įstatymo pakeitimo įstatymo ir Lietuvos Respublikos žemės reformos įstatymo 13 straipsnio pakeitimo įstatymo nuostatos, nebus atsižvelgta į Lietuvos Respublikos valstybės kontrolės rekomendacijas, nurodytas Valstybinio audito ataskaitos „Dėl Lietuvos Respublikos žemės ūkio ministerijoje atlikto finansinio (teisėtumo) audito rezultatų“ 2 priede (eil. Nr. 2). 
Ryšys su Lietuvos Respublikos Vyriausybės patvirtintais prioritetais, ilgalaikiais ir vidutinės trukmės planavimo dokumentais, Europos Sąjungos teise
Nutarimo projektų nuostatos neprieštarauja Penkioliktosios Lietuvos Respublikos Vyriausybės veiklos programai ir Europos Sąjungos teisės normoms.
Kita svarbi informacija
Nėra.


